EELNÕU

16.04.2025

SISEMINISTER

MÄÄRUS

**Isikut tõendava dokumendi taotleja**

**isiku tuvastamise ja isikusamasuse**

**kontrollimise kord**

Määrus kehtestatakse isikut tõendavate dokumentide seaduse § 15 lõike 2 alusel.

**§ 1. Reguleerimisala**

(1) Määrusega kehtestatakse järgmiste isikut tõendavate dokumentide (edaspidi koos *dokument*) taotleja (edaspidi *taotleja*) isiku tuvastamise ja isikusamasuse kontrollimise kord:

1) isikutunnistus, välja arvatud diplomaatiline isikutunnistus;

2) digitaalne isikutunnistus;

3) elamisloakaart;

4) Eesti kodaniku pass;

5) välismaalase pass;

6) ajutine reisidokument;

7) pagulase reisidokument;

8) meremehe teenistusraamat;

9) meresõidutunnistus.

(2) Taotleja käesoleva määruse tähenduses on isik, kelle andmed kantakse dokumenti.

**§ 2. Isiku tuvastamine ja isikusamasuse kontrollimine dokumendi taotluse esitamisel**

(1) Taotleja isikusamasust kontrollitakse dokumendi taotluse esitamisel järgmiste andmete alusel:

1) kehtiva dokumendi, diplomaatilise isikutunnistuse või diplomaatilise passi andmed;

2) isikut tõendavate dokumentide andmekogu ja automaatse biomeetrilise isikutuvastuse süsteemi andmekogu (edaspidi *andmekogu ABIS*) andmed.

(2) Kui taotlejale ei ole antud välja dokumenti, diplomaatilist isikutunnistust ega diplomaatilist passi, tuvastatakse tema isik järgmiste andmete alusel:

1) välisriigi kehtiva reisidokumendi andmed;

2) vajaduse korral andmekogu ABIS andmed.

(3) Kui alla 15-aastasele taotlejale ei ole antud välja dokumenti, diplomaatilist isikutunnistust ega diplomaatilist passi ja tal ei ole välisriigi kehtivat reisidokumenti, tuvastatakse tema isik:

1) sünniandmete ja seadusliku esindaja seletuste alusel;

2) vajaduse korral muude tõendite alusel.

(4) Kui taotlejale ei ole antud välja dokumenti, diplomaatilist isikutunnistust ega diplomaatilist passi, tal ei ole välisriigi kehtivat reisidokumenti ning tema isikut ei saa tuvastada isikut tõendavate dokumentide andmekogu ja andmekogu ABIS andmete alusel, tuvastatakse isik muude tõendite alusel.

(5) Kui dokumendi taotluse esitab taotleja seaduslik esindaja, kontrollitakse tema isikusamasust järgmiste andmete alusel:

1) kehtiva dokumendi, diplomaatilise isikutunnistuse, diplomaatilise passi, isikut tõendavate dokumentide seaduse § 4 lõike 1 nõuete kohase kehtiva dokumendi või välisriigi kehtiva reisidokumendi andmed;

2) isikut tõendavate dokumentide andmekogu ja andmekogu ABIS andmed.

**§ 3. Isikusamasuse kontrollimine dokumendi väljastamisel**

(1) Taotleja isikusamasust kontrollitakse dokumendi väljastamisel järgmiste andmete alusel:

1) dokumendi, diplomaatilise isikutunnistuse, diplomaatilise passi või isikut tõendavate dokumentide seaduse § 4 lõike 1 nõuete kohase kehtiva dokumendi andmed;

2) väljastatava dokumendi andmed;

3) isikut tõendavate dokumentide andmekogu ja andmekogu ABIS andmed.

(2) Kui dokument väljastatakse taotleja seaduslikule esindajale, kontrollitakse tema isikusamasust järgmiste andmete alusel:

1) dokumendi, diplomaatilise isikutunnistuse, diplomaatilise passi, isikut tõendavate dokumentide seaduse § 4 lõike 1 nõuete kohase kehtiva dokumendi või välisriigi kehtiva reisidokumendi andmed;

2) isikut tõendavate dokumentide andmekogu ja andmekogu ABIS andmed.

(3) Kui dokument väljastatakse taotleja volitatud esindajale, kontrollitakse tema isikusamasust järgmiste andmete alusel:

1) kehtiva dokumendi, diplomaatilise isikutunnistuse või diplomaatilise passi andmed;

2) isikut tõendavate dokumentide andmekogu ja andmekogu ABIS andmed.

(4) Kui dokument väljastatakse isikut tõendavate dokumentide seaduse § 122 lõike 1 kohaselt valla- või linnavalitsuse või hoolekandeasutuse töötajale või sama paragrahvi lõike 2 kohaselt kinnipidamisasutuse volitatud ametnikule või töötajale, kontrollitakse tema isikusamasust järgmiste andmete alusel:

1) kehtiva dokumendi või isikut tõendavate dokumentide seaduse § 4 lõike 1 nõuete kohase kehtiva dokumendi andmed;

2) isikut tõendavate dokumentide andmekogu ja andmekogu ABIS andmed.

(5) Kui dokument väljastatakse isikut tõendavate dokumentide seaduse § 121 lõike 22 kohaselt turvalise teenuse osutaja vahendusel, kontrollitakse taotleja isikusamasust digitaalset tuvastamist või digitaalset allkirjastamist võimaldava sertifikaadi kaudu, mis on kantud:

1) isikutunnistusele;

2) digitaalsele isikutunnistusele;

3) elamisloakaardile või

4) mobiil-ID-le.

(6) Kui Eesti välisesindus või turvalise teenuse osutaja ei ole dokumendi väljastamisel veendunud taotleja isikusamasuses, edastab ta dokumendi väljastamiseks dokumendi väljaandjale, kes kontrollib taotleja isikusamasust.

(7) Dokumenti ei väljastata, kui taotleja isikusamasuses ei olnud võimalik käesoleva paragrahvi kohaselt veenduda.

**§ 4. Mobiil-ID vormis digitaalse isikutunnistuse taotleja isikusamasuse kontrollimine**

(1) Kui mobiil-ID vormis digitaalse isikutunnistuse (edaspidi *mobiil-ID*) kasutamise leping sõlmitakse mobiilioperaatori esinduses, kontrollib mobiilioperaator mobiil-ID taotleja isikusamasust järgmiste andmete alusel:

1) kehtiva dokumendi, diplomaatilise isikutunnistuse või diplomaatilise passi andmed, välja arvatud digitaalse isikutunnistuse andmed;

2) isikut tõendavate dokumentide andmekogu ja andmekogu ABIS andmed.

(2) Kui mobiil-ID-d taotletakse mobiilioperaatori esinduses 7–17-aastasele alaealisele või piiratud teovõimega täisealisele isikule, kontrollitakse ka tema seadusliku esindaja isikusamasust lõike 1 kohaselt.

(3) Kui mobiil-ID kasutamise leping sõlmitakse elektroonilises keskkonnas, kontrollitakse mobiil-ID taotleja isikusamasust digitaalset tuvastamist või digitaalset allkirjastamist võimaldava sertifikaadi kaudu, mis on kantud:

1) isikutunnistusele;

2) digitaalsele isikutunnistusele;

3) elamisloakaardile või

4) mobiil-ID-le, mille väljastamisel on selle taotleja ilmunud isikusamasuse kontrollimiseks isiklikult mobiilioperaatori esindusse.

(4) Kui mobiil-ID taotletakse elektroonilises keskkonnas 7–17-aastasele alaealisele või piiratud teovõimega täisealisele isikule, kontrollitakse tema seadusliku esindaja isikusamasust digitaalset tuvastamist või digitaalset allkirjastamist võimaldava sertifikaadi kaudu, mis on kantud:

1) isikutunnistusele;

2) digitaalsele isikutunnistusele;

3) elamisloakaardile või

4) mobiil-ID-le.

**§ 5. Määruse kehtetuks tunnistamine**

Siseministri 10. juuli 2009. aasta määrus nr 25 „Dokumendi taotleja isiku tuvastamise ja isikusamasuse kontrollimise kord“ tunnistatakse kehtetuks.

(allkirjastatud digitaalselt)

Igor Taro

siseminister

(allkirjastatud digitaalselt)

Tarmo Miilits

kantsler